**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 18.05.2017

# Správa o výsledku kontroly zmlúv o spolupráci so subjektami, ktoré vykonávajú podnikateľskú činnosť na území mesta Stupava

**Predkladateľ**: **Materiál obsahuje**: 1. návrh uznesenia

Mgr. Margita Hricová 2. dôvodová správa

hlavná kontrolórka 3. správa o výsledku kontroly

**Zodpovedná:**

Mgr. Margita Hricová

hlavná kontrolórka

**Spracovateľka:**

Mgr. Margita Hricová

hlavná kontrolórka

**Návrh uznesenia**

Mestské zastupiteľstvo v Stupave po prerokovaní materiálu

**berie na vedomie**

Správu o výsledku kontroly zmlúv o spolupráci so subjektami, ktoré vykonávajú podnikateľskú činnosť na území mesta Stupava.

**Dôvodová správa**

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v znení neskorších predpisov je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole zmlúv o spolupráci so subjektami, ktoré vykonávajú podnikateľskú činnosť na území mesta Stupava vyplýva hlavnej kontrolórke z ustanovenia § 18d ods.2 písm. a) zákona o obecnom zriadení, podľa ktorého kontrolnej činnosti podlieha Mestský úrad v Stupave.

 Kontrola bola vykonaná v súlade s plánom kontrolnej činnosti hlavnej kontrolórky mesta Stupava na II. polrok 2016, konkrétne s bodom č. 4, v súlade s § 18d ods.1 zákona č. 369/1990 Zb. o obecnom zriadení v z.n.p., v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov a taktiež podľa Pravidiel kontrolnej činnosti hlavného kontrolóra mesta Stupava.

# Správa o výsledku kontroly z kontroly zmlúv o spolupráci so subjektami, ktoré vykonávajú podnikateľskú činnosť na území mesta Stupava

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z. n. p. je na najbližšie zasadnutie MsZ v Stupave predložená správa o výsledku kontroly zmlúv o spolupráci so subjektami, ktoré vykonávajú podnikateľskú činnosť na území mesta Stupava.

|  |  |  |
| --- | --- | --- |
| **Oprávnená osoba:** | hlavná kontrolórka mesta Stupava Mgr. Margita Hricová, |  |
| **Povinná osoba:** | Mestský úrad Stupava, Hlavná 1/24, 900 31 Stupava, IČO: 305081, DIČ: 2020643724, (ďalej len „ MsÚ Stupava “),  |  |
| **Predmet kontroly:** | kontrola zmlúv o spolupráci so subjektami, ktoré vykonávajú podnikateľskú činnosť na území mesta Stupava, |  |
| **Cieľ kontroly:** | skontrolovať dodržiavanie práv a povinností, najmä záväzky a z nich vyplývajúce  vecné plnenie z uzatvorených zmlúv o spolupráci, |  |
| **Kontrolované obdobie:** | rok 2012 až 2016, |  |
| **Miesto a čas vykonania kontroly:** | MsÚ Stupava - oddelenie územného rozvoja a životného prostredia,  kancelária oprávnenej osoby od 16.11.2016 do 02.05.2017, |  |
| **Dátum doručenia návrhu správy:** | 02.05.2017, |  |
| **Dátum prijatia námietok:** | 11.05.2017, |  |
| **Dátum zaslania správy:** | 11.05.2017. |  |

**Použitá legislatíva ku kontrole:**

1. Zákon č. 369/1990 Zb. o obecnom zriadení,
2. Zákon č. 138/1991 Zb. o majetku obcí v znení neskorších predpisov,
3. Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov,
4. Zákon č. 513/1991 Zb. Obchodný zákonník v z. n. p.,
5. Všeobecne záväzné nariadenia mesta Stupava č. 2/2011 „Zásady hospodárenia s majetkom mesta“.

**Kontrolné zistenia:**

Ku kontrole boli vyžiadané náhodne vybrané zmluvy o spolupráci, ktoré sú zverejnené na internetovej stránke mesta Stupavy [www.stupava.sk](http://www.stupava.sk) cez odkaz „Elektronické služby“ : [www.zmluvy.egov.sk/egov/contracts/place:135](http://www.zmluvy.egov.sk/egov/contracts/place%3A135) . Išlo o nasledovné zmluvy:

* + **č. 10/2015** medzi Poskytovateľom: SGI – Inštitút pre dobre spravovanú spoločnosť, sídlo: Gajova 4, 811 09 Bratislava, IČO: 36070629, DIČ: 2021602066, riaditeľ: Mgr. Ctibor Košťál a Záujemcom: Mesto Stupava zastúpené primátorom mesta: Ing. Mgr. art. Roman Maroš,
	+ **č. 169/2014** medzi Poskytovateľom: SAG Elektrovod, a.s., sídlo: Prievozská 4C, 821 09 Bratislava, IČO: 36863513, IČ DPH: SK2022840127, generálny riaditeľ: Ing. Alexander Kšiňan a Záujemcom: Mesto Stupava zastúpené primátorom mesta: Mgr. Pavel Slezák,
	+ **č. 156/2014** medzi Poskytovateľom: Vladimír Novota, a Záujemcom: Mesto Stupava zastúpené primátorom mesta: Mgr. Pavel Slezák,
	+ **č. 126/2014** medzi Poskytovateľom: GREEN RESORT s.r.o., sídlo: Svätoplukova 28, 821 08 Bratislava, IČO: 46070451, konateľ: Viliam Bernát a Záujemcom: Mesto Stupava zastúpené primátorom mesta: Mgr. Pavel Slezák,
	+ **č. 91/2014** medzi Poskytovateľom: AVANA Residence s.r.o., sídlo: Mariánska 32/A, 900 31 Stupava, IČO: 36856550, konateľ: Tomáš Maroš a Záujemcom: Mesto Stupava zastúpené primátorom mesta: Mgr. Pavel Slezák,
	+ **č. 190/2012** medzi Poskytovateľom FEND-ADP STUPAVA s.r.o., sídlo: Čajakova 28, 831 01 Bratislava, IČO: 43812821, konateľ: Mgr. Dominik Horváth a Záujemcom: Mesto Stupava zastúpené primátorom mesta: Mgr. Pavel Slezák.

Podstatou zmlúv o spolupráci je zaviazať subjekt (fyzickú alebo právnickú osobu), ktorý vykonáva investičnú činnosť na území mesta Stupava, aby sa spolupodieľal na financovaní všestranného rozvoja územia mesta Stupava a potreby jeho obyvateľov, ktorú mesto plní najmä tým, že utvára a chráni zdravé podmienky a zdravý spôsob života a práce obyvateľov mesta Stupava, chráni životné prostredie v meste a jeho okolí a utvára podmienky na rozvoj dopravnej a sociálnej infraštruktúry pre skvalitnenie života v meste.

Zmluva o spolupráci **č. 10/2015** bola uzatvorená dňa 23.03.2015 podpísaním oboch zmluvných strán, kedy bola aj vykonaná predbežná finančná kontrola v zmysle § 9 zákona č. 502/2001 Z. z. o finančnej kontrole a vnútornom audite. Predmetom zmluvy je úprava vzájomných práv a povinností, princípov spolupráce a zodpovednosti pri prevádzkovaní portálu Odkazprestarostu.sk. Spolupráca prebieha, v mene samosprávy mesta Stupava komunikuje s občanmi a administrátorom za mesto Stupava zamestnankyňa MsÚ, vedúca oddelenia všeobecnej a vnútornej správy, Mgr. Zuzana Lovíšková.

Zmluva o spolupráci pri rozvoji mesta Stupava **č. 169/2014** bola uzatvorená dňa 12.11.2014. Predbežná finančná kontrola bola vykonaná v zmysle § 9 zákona č. 502/2001 Z. z. o finančnej kontrole a vnútornom audite. Predmetom je doplnenie chýbajúceho verejného osvetlenia na ulici Železničná v určitom úseku (na pozemkoch vo vlastníctve mesta), vypracovanie projektovej dokumentácie na doplnenie tohto chýbajúceho verejného osvetlenia a zabezpečenie vydania príslušných povolení. Vecné plnenie malo byť Záujemcovi odovzdané do 31.12.2015. Ku kontrole bol vyžiadaný protokol o odovzdaní a prevzatí vecného plnenia. Protokol nebol oprávnenej osobe poskytnutý z dôvodu, že vecné plnenie sa nerealizovalo, nakoľko zmluvné strany po podpise predmetnej zmluvy nespolupracovali. Podľa článku III bod 3.10. zmluvy, v prípade ak poskytovateľ nevykoná a neodovzdá vecné plnenie v termíne, tak záujemca je oprávnený vykonať vecné plnenie prostredníctvom tretej osoby, a to v celom rozsahu na náklady Poskytovateľa. Výkonnému vedeniu mesta navrhujem využiť oprávnenie záujemcu podľa článku III bod 3.10. zmluvy, pretože **majetok mesta sa má** podľa § 8 ods. 3 zákona č. 369/1990 Zb. o obecnom zriadení v z. n. p. **zveľaďovať a zhodnocovať** **a** podľa § 7 ods. 2 zákona č. 138/1991 Zb. o majetku obcí v z. n. p. sú orgány mesta a organizácie povinné majetok zveľaďovať, chrániť a zhodnocovať a sú povinné najmä: podľa písm. c) používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov.

Zmluva o spolupráci pri rozvoji mesta **č. 156/2014** bola uzatvorená dňa 07.11.2014. Predbežná finančná kontrola bola vykonaná v zmysle § 9 zákona č. 502/2001 Z. z. o finančnej kontrole a vnútornom audite. Predmetom je vykonanie rekonštrukcie križovatky komunikácií Mariánska ul. a Zvončeková ul. spojenej s odvodnením tohto úseku križovatky. Podľa vyjadrenia MsÚ Stupava je predmetná zmluva o spolupráci pri rozvoji mesta Stupava uzavretá s fyzickou osobou (Vladimír Novota) a nie so subjektom vykonávajúcim podnikateľskú činnosť na území mesta, a preto nemôže byť predmetom vykonávanej kontroly. Poznámka MsÚ je opodstatnená. V prípade záujmu mestského zastupiteľstva môže byť kontrola predmetnej zmluvy o spolupráci pri rozvoji mesta Stupava vykonaná v rámci inej kontroly v rozsahu § 18d ods. 1 zákona o obecnom zriadení.

Zmluva o spolupráci pri rozvoji mesta Stupava **č. 126/2014** bola uzatvorená dňa 20.08.2014. Predbežná finančná kontrola bola vykonaná v zmysle § 9 zákona č. 502/2001 Z. z. o finančnej kontrole a vnútornom audite. Predmetom zmluvy je vecné plnenie spočívajúce vo výkonoch o hodnote približne 50.000,- €, konkrétne spočívajúce vo vykonaní nižšie uvedených prác/diel:

1. vybudovanie spevnenej komunikácie na Lesnej ulici v dĺžke cca 48 m vo funkčnej triede C3,
2. vybudovanie cestného telesa na pozemku p. č. 1675/259, 279, 304 (k. ú. Stupava) – časť Platanovej ulice.

Podľa preberacieho protokolu z preberacieho konania ukončeného diela zo dňa 03.12.2015 je zrejmé, že rozsah diela dohodnutého v zmluve podľa článku III bod 3.1. písm. a) poskytovateľ riadne vykonal v hodnote cca 25.000 €. V preberacom protokole je uvedené, že záujemca preberá od poskytovateľa vecné plnenie diela dohodnuté v Zmluve o spolupráci zo dňa 20.08.2014 v plnom rozsahu. Rozsah diela dohodnutého v zmluve podľa článku III bod 3.1. písm. b) nie je v preberacom protokole vôbec spomenutá. K odovzdaniu prác podľa písm. b) vôbec neprišlo, hoci je už cestná komunikácia vybudovaná. V tomto prípade možno konštatovať **nesúlad preberacieho protokolu so zmluvou č. 126/2014**. Odporúčam mestu vyzvať subjekt k odovzdaniu komunikácie v prípade vyhovujúceho stavu spĺňajúceho všetky zákonné požiadavky a osobitné predpisy o bezpečnosti.

Zmluva o spolupráci pri rozvoji mesta Stupava **č. 91/2014** bola uzatvorená dňa 12.06.2014. Predbežná finančná kontrola bola vykonaná v zmysle § 9 zákona č. 502/2001 Z. z. o finančnej kontrole a vnútornom audite. Predmetom zmluvy je vecné plnenie spočívajúce vo výkonoch o hodnote približne 60.000,- €, konkrétne spočívajúce vo vykonaní nižšie uvedených prác/diel:

1. vybudovanie cca 30 parkovacích miest v úseku od MŠ Ružová po križovatku ulíc Ružová a Janka Kráľa v Stupave,
2. vybudovanie chodníka pre peších v úseku od MŠ Ružová po križovatku ulíc Ružová a Janka Kráľa v Stupave v úseku budovaných 30 parkovacích miest.

Na základe predloženého preberacieho protokolu zo dňa 14.03.2015 je zrejmé, že vecné plnenie bolo riadne vykonané.

Zmluva o spolupráci pri výstavbe a rozvoji mesta Stupava **č. 190/2012** bola uzatvorená dňa 26.09.2012. Predbežná finančná kontrola bola vykonaná v zmysle § 9 zákona č. 502/2001 Z.z. o finančnej kontrole a vnútornom audite. Predmetom zmluvy bol záväzok poskytovateľa vykonať činnosti stanovené písomným zadaním od záujemcu. Podrobná špecifikácia činností v zmysle zmluvy bola stanovená vo dvoch žiadostiach, ktorými boli projektové práce spojené s vybudovaním jednostranného chodníka na ul. Ferdiša Kostku, rekonštrukcia jednostranného chodníka na Malackej ulici v úseku od Kalinčiakovej ulice po lokalitu Dúbravy, rekonštrukcia chodníka na Hlavnej ulici a výmena strešnej krytiny na objekte obytnej budovy na Hlavnej ulici vo vlastníctve mesta Stupava. Preverením skutkového stavu bolo zistené, že chodníky boli vybudované a zrekonštruované podľa projektových dokumentácií. Preberací protokol k chodníkom bol odovzdaný dodávateľom / poskytovateľom dňa 15.01.2013. Preberací protokol k výmene strešnej krytiny bol odovzdaný dňa 28.12.2012; nie je však z neho zrejmé miesto plnenia, t.j. na ktorom objekte na Hlavnej ulici sa menila strešná krytina a vykonávali ostatné činnosti (výmena plechovania zvodov a žlabov, sanovanie krovu a vyhotovenie príložiek, zateplenie časti podkrovia a i.). Podľa § 335 zákona č. 513/1991 Zb. Obchodný zákonník „*Na riadne splnenie záväzku sa vyžaduje, aby záväzok bol splnený v určenom mieste.*“ V uvedenom prípade možno konštatovať nenaplnenie vyššie uvedeného ustanovenia Obchodného zákonníka, nakoľko v samotnom písomnom zadaní od záujemcu (mesta Stupava) nebol presne určený objekt obytnej budovy na Hlavnej ulici vo vlastníctve mesta, na ktorom sa majú vykonať udržiavacie práce.

**Odporúčania:**

1. byť konkrétny pri žiadostiach o vecné plnenie a určovať miesta podľa jedinečných znakov miesta, ako napr. súpisné číslo budovy,
2. vyzvať subjekt k odovzdaniu komunikácie v prípade vyhovujúceho stavu spĺňajúceho všetky zákonné požiadavky a osobitné predpisy o bezpečnosti,
3. zhodnotiť majetok mesta vybudovaním verejného osvetlenia prostredníctvom tretej osoby na náklady Poskytovateľa podľa článku III bod 3.10. podľa zmluvy č. 169/2014.

Povinná osoba podala námietku k navrhnutému opatreniu, ktorým by sa malo vykonať vecné plnenie podľa zmluvy č. 169/2014 prostredníctvom tretej osoby, a to v celom rozsahu na náklady Poskytovateľa podľa článku III bod 3.10. predmetnej zmluvy. Dôvod: „***predmetné vecné plnenie nie je možné zrealizovať vzhľadom na majetkové pomery týkajúce sa pozemkov, na ktorých malo byť verejné osvetlenie vybudované. Mesto Stupava v záujme zrealizovaného vecného plnenia vyplývajúceho zo zmluvy rieši možné alternatívy náhradného vecného plnenia – realizácie verejného osvetlenia na inom (možnom) mieste v obdobnom rozsahu***.“ **Námietka je čiastočne opodstatnená**, pretože v čase podpisu predmetnej zmluvy mesto muselo mať vedomosť o majetkových pomeroch týkajúcich sa pozemkov, na ktorých sa malo verejné osvetlenie vybudovať. Návrh opatrenia je preklasifikovaný ako odporúčanie pod bodom č. 3.

**Záver:** Kontrolou boli zistené tri nedostatky, ktoré sú uvedené pri zmluvách č. 169/2014, č. 126/2014 a č. 190/2012. Povinná osoba nenamietala na uvedené kontrolné zistenia. Odstránenie nedostatkov je možné vykonaním opravy, resp. doplnením do preberacích protokolov s vyznačením vykonania opravy na základe výsledkov kontroly. Odporúčania smerujú najmä k dodržiavaniu všetkých práv a povinností na základe zákonov, ktoré slúžili ako východiská pri vykonávanej kontrole.

V Stupave, dňa 11.05.2017